RESOLUCIÓN do 16 de outubro de 2007 pola que se convoca un curso sobre operativa policial nos casos de violencia sexista, que se desenvolverá a través da internet.
ACADEMIA GALEGA DE SEGURIDADE PÚBLICA — III. OUTRAS DISPOSICIÓNS — 23/10/2007

Dentro das actividades programadas para o ano 2007, e conforme as funcións atribuídas pola Lei 1/2007, do 15 de xaneiro, da Academia Galega de Seguridade Pública, anúnciase a realización dun curso sobre operativa policial nos casos de violencia sexista, que se desenvolverá a través da internet, conforme as seguintes bases:
Obxectivos.
-Coñecer os cambios normativos operados en relación coa temática do curso.
-Dominar o procedemento policial de actuación nos casos de violencia sexista.
-Saber cales son as demandas máis comúns desde a fiscalía e os xulgados sobre este tipo de actuacións, que permitan mellorar as dilixencias e os atestados policiais.
Destinatarios.
O curso vai dirixido aos membros dos corpos de policía local e da unidade do CNP adscrita á Comunidade Autónoma de Galicia, e no caso de quedaren prazas vacantes, poderían optar a elas os membros do Corpo Nacional de Policía e da Garda Civil, tendo preferencia os que non fixesen ningún curso a través desta modalidade.
Inscrición.
A inscrición será totalmente gratuíta.
Prazas e selección.
Ata 75 prazas, que serán outorgadas por rigorosa orde de entrada de solicitudes, en función da preferencia establecida na epígrafe de destinatarios.
Solicitudes.
1. O prazo para a presentación de instancias rematará o día 31 de outubro ás 14.00 horas.
2. O persoal que desexe participar neste curso cubrirá a instancia que figura no anexo desta publicación, ou na páxina web
http://agasp.xunta.es.
3. As instancias deberán enviarse á Academia Galega de Seguridade Pública, sita na Avenida da Cultura, s/n, 36680 A Estrada (fax: 986 59 00 28); ou ben poden entregarse en calquera dos lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Datas.
O curso realizarase desde o 5 ao 27 de novembro e terá unha valoración de carga horaria de 25 horas lectivas.
Contido.
-Módulo I: tratamento procesual-penal.
-Módulo II: tratamento e operativa policial.
-Módulo III: tratamento socioasistencial.
Relación de admitidos.
A relación do persoal admitido farase pública o día 2 de novembro a partir das 14.00 horas, no taboleiro de anuncios da Academia Galega de Seguridade Pública e na páxina web
http://agasp.xunta.es
, ou ben poden coñecer e confirmar a súa asistencia chamando ao teléfono 986 59 02 41.
Formalización definitiva da inscrición para os alumnos admitidos.
O persoal seleccionado, segundo a listaxe que se fixera pública, deberá inscribirse na plataforma de formación en liña, á cal se accede a través da páxina web da AGASP (
http://agasp.xunta.es
).
Para isto terán de prazo dende as 14.00 horas do día 2 de novembro ata as 14.00 horas do día 5 de novembro.
Requirimentos técnicos mínimos para os equipamentos dos alumnos.
Os requirimentos técnicos para usar a web dos cursos da AGASP (baseada nunha ferramenta de aprendizaxe electrónica ou e-learning) son de nivel básico:
Hardware.
A configuración mínima dun PC doméstico (en xeral, calquera con menos de cinco anos) é suficiente.
Software.
Calquera navegador web actual (de versión recente) sobre calquera sistema operativo de uso común.
Por exemplo:
-En windows pódense empregar o Mozilla Firefox, o Opera ou o Internet Explorer.
-En Linux pódese empregar o Firefox, o Konqueror ou o Opera.
Comunicacións.
Para acceder á estrutura de xestión do curso abonda unha conexión de baixa velocidade (por exemplo: unha conexión telefónica con módem a 40 Kbps permite interactuar comodamente coa ferramenta de xestión do curso).
Temporalización dos contidos e probas parciais.
Neste procedemento os contidos do curso irán sendo facilitados aos alumnos en etapas sucesivas, do seguinte xeito:
-Primeiro módulo: o día 5 de novembro, do que haberá un exame tipo test con tempo limitado o día 10 de novembro, tendo o alumno a necesidade de superalo para poder continuar no curso.
-Unha vez superada esta proba, os alumnos terán acceso ao segundo módulo, do que terán que superar unha proba o día 16 de novembro.
-Unha vez superado o módulo II, os alumnos terán acceso ao módulo III, que dará comezo o día 17 de novembro, e do que haberá unha proba o día 22 de novembro.
Certificado de asistencia e crédito de libre configuración.
Para optar ao certificado de asistencia o alumno terá que superar as probas dos tres módulos. Por outra banda a Universidade de Santiago de Compostela outorga un crédito de libre configuración a todas aquelas persoas que superen este curso.
Proba final e certificado de aproveitamento.
O alumno que superara as probas anteriores poderá optar a un certificado de aproveitamento, para o cal deberá superar unha proba presencial final que terá lugar o día 27 de novembro ás 17.30 horas na sede da Academia Galega de Seguridade Pública, o que lles dará acceso a este certificado.
Incompatibilidade
A participación neste curso resultará incompatible coa admisión do alumno noutra actividade da AGASP que se desenvolva por internet ou en edicións anteriores desta mesma temática.
Modificacións.
A Academia Galega de Seguridade Pública poderá modificar o desenvolvemento do curso para adaptalo ás necesidades da Administración e ás continxencias que poidan xurdir.
A Estrada, 16 de outubro de 2007.
Carlos Suárez-Mira Rodríguez
Director xeral da Academia Galega de Seguridade Pública
Ver referencia pdf "20500D015P064.PDF"